מוות לצה"ל

[ממוזער|גרפיטי "מוות לצה"ל", [ברלין, גרמניה, 2025]]
**מוות, מוות לצה"ל** (באנגלית: **Death, Death to the IDF**) הוא סלוגן פוליטי אנטי-ציוני אשר תפס תאוצה במהלך מלחמת חרבות ברזל ובפרט במהלך הלחימה ברצועת עזה במסגרת מחאות בעקבות הטענות לרצח עם ברצועת עזה. הסלוגן נטבע לראשונה ביוני 2025, בהופעה בפסטיבל גלסטונברי ששודרה בהופעה חיה ב-BBC, הסולן בוב וילן קרא "Death to the IDF" ("מוות לצה"ל"), מאז, הסלוגן תפס תאוצה גם במחאות על רקע המלחמה בעזה .

## מקור
ביוני 2025, בהופעה בפסטיבל גלסטונברי ששודרה בהופעה חיה ב-BBC, קרא הסולן יחד עם הקהל "לשחרר את פלסטין מהנהר עד לים", וכן "Death to the IDF" ("מוות לצה"ל") והתלונן על כך שהוא עובד עבור "ציוני מזוין". לאחר מכן הסביר את דבריו: "אנחנו לא פאנקיסטים פציפיסטים, אנחנו פאנקיסטים אלימים, כי לפעמים אתה צריך להעביר את המסר שלך בעזרת אלימות". BBC קטעו את המשדר החי בעקבות התקרית ופרסמו התנצלות על שידור הקטע. ראש ממשלת הממלכה המאוחדת, קיר סטארמר, גינה את ההתבטאויות, באומרו כי "אין שום תירוץ להסתה המחרידה הזו". ארצות הברית שללה את הוויזות של הצמד.

## תגובות
### ביקורת
רבים ביקרו ואף גינו את הקריאה. המשטרה פתחה בחקירה האם הקריאה נחשבת דברי שטנה או הסתה לאלימות. אמילי איוויס, המארגנת השותפה של פסטיבל גלסטונברי, אמרה שהיא "מזועזעת" מהאמירות, שסתרו את האתוס של הפסטיבל של "תקווה, אחדות, שלום ואהבה". דוברת ה-BBC התנצלה על התוכן "הפוגעני מאוד", הסירה אותו מה"BBC Player", וטענה כי "היו צריכים להסיר אותו במהלך ההופעה". אנשי צוות ה-BBC קראו לפטר עובדים עקב שידור הקטע. שרת משרד התרבות, המדיה והספורט של הממלכה המאוחדת ליסה ננדי, שוחחה עם מנכ"ל ה-BBC, טים דייוי, כדי לברר איך ומאיזו סיבה הועבר השידור החי למרות המחלוקת הפנימית ברשות השידור.

על פי הגרדיאן, רבים סבורים כי הסלוגן הוא "אמירה פוליטית לגיטימית", אך יש גם הרואים בו אמירה "אנטישמית" ו"מסיתה לאלימות". שגרירות ישראל בלונדון הצהירה כי הקריאות היוו "רטוריקה מסיתה ושנאה" והאדירו אלימות. הרב הראשי של בריטניה אפרים מירוויס גינה את השידור וכינה אותו "בושה לאומית" ודוגמה ל"שנאת יהודים נתעבת". ביוני 2025, משטרת אייבון וסומרסט פתחה בחקירה פלילית נגד הלהקה עקב הקריאות ומחלקת המדינה של ארצות הברית ביטלה את אשרות הכניסה של הצמד לקראת סיבוב הופעות אשר תוכנן לסתיו באותה שנה.

### תמיכה
בעקבות הביקורת הנרחבת, בוב וילן טען שהוא "הפך ליעד מכיוון שהוא הרים את קולו כנגד המלחמה בעזה". בנוסף, וילן טען כי "הם רוצים לשלוט בנרטיב של המדינה הזאת כדי למסגר רצח עם כהגנה עצמית של ישראל". אנשי הלהקה קראו להכנסת סיוע הומניטרי ולהפסקת הרס של מבנים ברצועה.

וילן זכה לתמיכה ממספר אמנים ופעילי שמאל רדיקליים, בהם יהודים. הלהקה האירית פונטנס, די.סי. ולהקת הפאנק (Punk) אמיל והסניפרס הביעו תמיכה בוילן. הזמר היהודי גרנדסון גם כן הביע את תמיכתו באמירה, וטען כי "בתור אמן יהודי, כואב לי מאוד על הבלבול בין ביקורת כנגד שימוש בכוח צבאי ואנטישמיות". העיתונאי הבריטי ארצ'י בלנד טען כי האמירה הופנתה כלפי הצבא הישראלי וכי הביקורת הייתה חסרת פרופורציות. הפעילה היהודית הסוציאליסטית נעמי ווימבורן-אידריסי טענה כי "הוא לא אמר מוות לישראלים [אזרחים], אלא מוות לצה"ל, כוח מזוין רצחני. הסיסמה שלו כבר מוצגת בהפגנות באוסטרליה ובמקומות אחרים. היא לא נועדה לאנשים ללא שאיפה למטרה (הפגנות כנגד ישראל), אבל אם תנסו לדכא זעם לגיטימי כנגד רצח עם ששודר בטלוויזיה, זה מה שתקבלו".

## במחאות ובאמנות
בממלכה המאוחדת, הקריאה "מוות לצה"ל" (Death, Death to the IDF) הפכה מפורסמת, בעיקר בהפגנות כנגד ישראל, לצד אמירות נוספות כגון "ישראל היא מדינת טרור" (Israel is a terror state) ו"מהנהר עד לים" (From the River to the Sea). הקריאה הושמעה על ידי חברי רשת המחאה הפרו-פלסטינית פלסטין אקשן, בהפגנה שקיימו מול בית המשפט של כתר וולוויץ', וכך גם בהפגנות דומות בקייפטאון, בדבלין, במלבורן ובניו אורלינס.

האמירה הופיעה גם באמנויות גרפיטי. התנועה לפעולה ישירה למען השחרור הפלסטיני (DAMPL) ביצעה גרפיטי של האמירה על מבנה המכון הטכנולוגי של מסצ'וסטס (MIT). בצפון אירלנד, הארגון האירי Lasair Dhearg (בגאלית סקוטית: להבה אדומה) ביצע גרפיטי של האמירה "מוות, מוות לצבא הכיבוש לישראל" (Death Death to the I.O.F) על מבנה בסמוך לבית החולים המלכותי ויקטוריה ברחוב פולס.

באוגוסט 2025, פעילים ריססו גרפיטי עם האמירה מחוץ לביתו של חייל אמריקאי ששירת בצה"ל בסנט לואיס שבמיזורי, ארצות הברית. בנוסף, הפעילים הציתו מספר מכוניות בסמוך לביתו. ממשל טראמפ כינה את הפעולה "פעולה אנטישמית".

באוקטובר 2025, פעילים ריססו גרפיטי עם האמירה על גבי רכבות באנטוורפן, בלגיה. דובר חברת הרכבות הלאומית של בלגיה (NMBS) טען כי הגרפיטי הוסר באופן מיידי.

## ראו גם
* אנטי-ציונות
* הסכסוך הישראלי-פלסטיני
* טענות לפשעי מלחמה של ישראל
* מהנהר עד לים
* שיישרף לכם הכפר

## הערות שוליים

קטגוריה:ביטויים פוליטיים
קטגוריה:התנגדות לציונות
קטגוריה:2025 בפוליטיקה
קטגוריה:ביטויים הקשורים לסכסוך הישראלי-פלסטיני